CELEX: 32012R1216
Language: el
Date: 2012-12-12 00:00:00
Title: Κανονισμός (ΕΕ) αριθ. 1216/2012 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2012 , για τη θέσπιση ειδικών προσωρινών μέτρων για την πρόσληψη μόνιμων και έκτακτων υπαλλήλων της Ένωσης, με την ευκαιρία της προσχώρησης της Κροατίας στην Ευρωπαϊκή Ένωση

20.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 351/33
            
         ΚΑΝΟΝΙΣΜΌΣ (ΕΕ) αριθ. 1216/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 12ης Δεκεμβρίου 2012
   για τη θέσπιση ειδικών προσωρινών μέτρων για την πρόσληψη μόνιμων και έκτακτων υπαλλήλων της Ένωσης, με την ευκαιρία της προσχώρησης της Κροατίας στην Ευρωπαϊκή Ένωση
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 336,
   Έχοντας υπόψη την πρόταση της Ευρωπαϊκής Επιτροπής, η οποία υποβλήθηκε μετά από γνώμη της επιτροπής του κανονισμού υπηρεσιακής κατάστασης,
   Αφού διαβίβασαν το σχέδιο νομοθετικής πράξης στα εθνικά κοινοβούλια,
   Έχοντας υπόψη τη γνώμη του Δικαστηρίου (1),
   Έχοντας υπόψη τη γνώμη του Ελεγκτικού Συνεδρίου (2),
   Αποφασίζοντας σύμφωνα με τη συνήθη νομοθετική διαδικασία (3),
   Εκτιμώντας τα ακόλουθα:
   
               (1)
            
            
               Με την ευκαιρία της προσχώρησης της Κροατίας στην Ευρωπαϊκή Ένωση την 1η Ιουλίου 2013, είναι σκόπιμο να θεσπιστούν ειδικά προσωρινά μέτρα τα οποία θα παρεκκλίνουν από τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης («κανονισμός υπηρεσιακής κατάστασης») καθώς και από το καθεστώς που εφαρμόζεται στο λοιπό προσωπικό της Ευρωπαϊκής Ένωσης σύμφωνα με τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (4).
            
         
               (2)
            
            
               Δεδομένου του μεγέθους της Κροατίας που προσχωρεί και του αριθμού των δυνητικά ενδιαφερόμενων προσώπων, τα ειδικά προσωρινά αυτά μέτρα θα πρέπει να ισχύσουν για επαρκές χρονικό διάστημα. Η πλέον ενδεδειγμένη ημερομηνία για τη λήξη της ισχύος τους θεωρείται η 30ή Ιουνίου 2018.
            
         
               (3)
            
            
               Επειδή είναι ανάγκη οι σχεδιαζόμενες προσλήψεις να μπορέσουν να πραγματοποιηθούν το ταχύτερο δυνατόν μετά την προσχώρηση, ο παρών κανονισμός θα πρέπει να εκδοθεί πριν από την πραγματική ημερομηνία προσχώρησης,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πρόσληψη υπαλλήλων
   1.   Κατά παρέκκλιση των διατάξεων του άρθρου 4 παράγραφοι 2 και 3, του άρθρου 7 παράγραφος 1, του άρθρου 27 και του άρθρου 29 παράγραφος 1 στοιχεία α) και β) του κανονισμού υπηρεσιακής κατάστασης, είναι δυνατή, από την πραγματική ημερομηνία προσχώρησης της Κροατίας και μέχρι την 30ή Ιουνίου 2018, η πλήρωση κενών θέσεων με τον διορισμό ως μόνιμων υπαλλήλων υπηκόων της Κροατίας, εντός του ορίου των προς τούτο προβλεπόμενων από τη δημοσιονομική αρχή θέσεων.
   2.   Οι ανωτέρω υπάλληλοι θα διορισθούν από την πραγματική ημερομηνία προσχώρησης και, εξαιρουμένων των ανώτερων υπαλλήλων (γενικοί διευθυντές ή ισοδύναμοι υπάλληλοι σε βαθμό AD 16 ή AD 15 και διευθυντές ή ισοδύναμοι υπάλληλοι σε βαθμό AD 15 ή AD 14), μετά από διαγωνισμούς βάσει τίτλων, βάσει εξετάσεων, ή βάσει τίτλων και εξετάσεων που διοργανώνονται σύμφωνα με το παράρτημα III του κανονισμού υπηρεσιακής κατάστασης.
   Άρθρο 2
   Πρόσληψη έκτακτων υπαλλήλων
   1.   Το άρθρο 1 παράγραφος 1 ισχύει τηρουμένων των αναλογιών όσον αφορά την πρόσληψη υπηκόων της Κροατίας ως έκτακτων υπαλλήλων.
   2.   Οι προσλήψεις των έκτακτων υπαλλήλων πραγματοποιούνται από την πραγματική ημερομηνία προσχώρησης.
   Άρθρο 3
   Θέση σε ισχύ
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 12 Δεκεμβρίου 2012.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         Α. Δ. ΜΑΥΡΟΓΙΆΝΝΗΣ
      
   
   
      (1)  Γνώμη της 12ης Νοεμβρίου 2012 (δεν έχει ακόμη δημοσιευθεί στην Επίσημη Εφημερίδα).
   
      (2)  ΕΕ C 364 της 23.11.2012, σ. 1.
   
      (3)  Θέση του Ευρωπαϊκού Κοινοβουλίου της 20ής Νοεμβρίου 2012 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 12ης Δεκεμβρίου 2012.
   
      (4)  ΕΕ L 56 της 4.3.1968, σ. 1.